خبار بلادنا

خبار بلادنا هوّا جورنال مغريبي ب دّاريجة، كانت كاتصدرو كولا سيمانة نهار جّمعة مؤسسة دار خبار بلادنا، لي أسساتها لفنانة لميريكانية إلينا پرينتيس ف 28 فبراير 2002 ف طانجا. صّحافية ؤ لؤستادة زهور لعرفاوي حتا هيّا ساهمات ف تّأسيس ؤ تّحرير ف هاد جّورنال. تّمويل ديال جّورنال ف لبدية كان سيرتو من جّيب ديال إلينا پرينتيس، ؤ من بعد كانو موساعدات مالية من طاراف نّاس لي كيساندو لفيكرة د لمشروع.

تّوزيع د جّورنال كان فابور ف لمغريب كامل ف 26 مدينة ف لمقرات ديال تّيحاد نّيسائي لمغريبي، و ف لكيوصكات ؤ لمكتابات ف طانجا. ؤ كانو كيصدرو منو 4000 تال 6000 نوسخة لي كانو كيتوزّعو بشكل كامل.

جّورنال ب شكل عام كان عندو توجه فيمينيست. كان موجّه ل عامة لمغاربا، ولاكين سيرتو ل لعيالات لي نص قاريات ؤلا يالله كيفكو لحرف، ؤ كيلقاو صعوبة باش يقراو لعربية لفوصحة، ب لإضافة ل نّاس لي مهتمين ب لكتابة ؤ تطوير دّاريجة كا لوغة.

ف لمجموع تنشرو منو 314 نمرة على مدة ديال 4 سنين.

 لقسام ديال جّورنال 
ف لپاج تّانية كانت ديما مقولة ديال لأمين لعام د لمنضمة لعالمية د لفرونكفونية ديك سّاع بطرس بطرس غالي. لپاج تّالتة كانت خاصة ب تّيحاد نّيسائي لمغريبي، ب عناوين ؤ تيليفونات ديال لمقرات ديالها ف لمغريب ؤ نوامر خرين بحال ديال لبوليس، لامبيلانس، لمطارات ؤ غيرهوم. ف لپاج رّابعة نضرة عامة علا صّحافة لوطنية ؤ لخبار ف لمغريب. صّفحة تّامنة كانت خاصة ب دّراري صّغار ؤ فيها فقرة ديال تّلوين.

 تقافة ؤ ماواعيد: ف صّفحة لخامسة، كاتهضر علا أهم لمهرجانات ؤ لمعارض ؤ ليقائات تّقافية لي كاينين.
 آش طرا ؤ جرا؟: ف صّفحة سّاتة، علا أهم لأخبار تّقافية ؤ لفنية.
 رياضة: ف صّفحة سّابعة علا سّپور ف لمغريب.
 صفحة د نّسا: ف لپاج تّاسعة، فيها مواضيع علا طّبخ، بحال وصفات، ؤ داكشي ديال تّجميل.
 نصايح لكل يوم: ف صّفحة لعاشرة، عادتن نصايح ل لمّاوات من طاراف دّكتور عبد السلام التراب، متخصص ف طب لأطفال.
 ترات: ف لپاج حضاش (علّاقل حتال 2003)، علا عناصر توراتية مغريبية ماكيعرفوهاش لمغاربا.

ؤ كانو قسام خرين بحال: حكاية، صحة، رتاحو شوية، أمتال ؤ كلمات، ألف ليلة ؤ ليلة، حكايات، بيئة، إبداع. فاش بدا لإصدار د جّورنال كانت فقرة فيها ديكسيونير د دّاريجة لي من بعد تحيدات ؤ ولات بلاصتها لپاج ديال لإبداع.

 موساهيمين 
 تحرير 
 زهور لعرفاوي: كتاتبية ؤ سكريتيرة د تّحرير
 جليلة الصبحان
 منتصر
 كارلا
 دّكتور عبد السلام التراب
 امحمد البغدادي
 سعيدة أمزاد
 رحيمو حجوب
 سعيد أمنشار

 رسم 
 امحمد
 مصادر 

 شوف تا 
 لأمل
 ليستة د لمكتوبات ب الداريجة

 مزاود 
 خبار بلادنا نمرة 177
 خبار بلادنا نمرة 199
 خبار بلادنا نمرة 202

تصنيف:جورنال ب داريجة
تصنيف:طانجا
تصنيف:مقالات فيها مصدر و 3000 بايت